
Hoolekogu koosolek  18.02.2016 kell 18.00 –  20.00 Kuusalu Keskkooli lugemissaalis

Osalesid: Heleri Śelemba (õpetajate esindaja), Heigo Vija (lastevanemate esindaja), Maria Antons-Valner (lastevanemate esindaja), Vello Sats (direktor), Aili Kontus (õppealajuhataja), Kaisa Kajo (lastevanemate esindaja), Viljar Moorits (lastevanemate esindaja), Anu Kirsman (Kuusalu valla esindaja)
Puudusid: Heidi Edela (lapsevanemate esindaja), Hege-Lee Paiste (õpilaste esindaja), Ingrit Keerma (õpetajate esindaja)

Koosoleku päevakord
1. Kuusalu keskkooli tutvustamine hoolekogu liikmetele
2. Erasmus+ Kaasava hariduse projekti ja eesmärkide tutvustus
3. Kuusalu keskkooli põhimääruse muudatuste kooskõlastamine.
4. Kuusalu valla koolide hoolekogude koosolek-kohtumine vallavanemaga, abivallavanemaga ja haridusspetsialistiga
5. Kohapeal tõstatavad küsimused


Koosoleku päevakava: 

1. Lapsevanema pöördumine. Maria Antons-Valner: Minuga on ühendust võtnud murelik lapsevanem seoses ühe tõsise probleemiga ning seetõttu palun päevakorras muudatuse teha ning antud teema esimesena arutlusele võtta. Heigo Vija: Kas hoolekogu on nõus päevakorda muutma ning esimese punkti viimaseks ja vajaduse korral järgmisesse koosolekusse lükkama? Otsustati ühehäälselt päevakorra esimene punkt viimaseks viia. Maria Antons-Valner luges ette lapsevanema kirja, kus kirjeldati rohkem kui kuu aega tagasi toimunud intsidenti, kus koolitöötaja käitus viienda klassi õpilase suhtes tema klassikaaslaste ees väga inetult ning lubamatult. Ema kirjeldas oma kirjas ka seda, kuidas tema ettepanekul toimus asjaosalistega koolis koosolek ja sama koolitöötaja andis lubaduse tulla järgmisel päeval klassijuhatajatundi, vabandada lapse ja tema klassikaaslaste ees ning veeta nendega üks tore tund üheskoos. Kahjuks jäi see lubadus täitmata ning olukord on siiamaani lahendamata. Vello Sats: Kahjuks kuulen sellest alles nüüd, et asi tol korral niimoodi poolikuks jäi. Lähen homme esimesel võimalusel majahoidja juurde ja küsin, miks tal on siiamaani vabandamata. Heigo Vija: Ka kool peaks ise lapsevanematega ühendust võtma ning teavitama tehtud sammudest. Samuti oleks hea hoolekogu kursis  hoida, et millised sammud on ära tehtud ja millal olukord lahenes. Lugupidamine õpilaste ja koolitöötajate vahel peab olema vastastikune. Vello Sats: Panin enda mõtted ja teie soovid kirja ja tegelen olukorraga tõsiselt. (19.02.2016 sai olukord lõpliku lahenduse. Majahoidja vabandas lapse ees ning veetis nende klassiga koos lumememmesid ehitades aega. Samuti helistas ta õpilase emale.)

2. Erasmus+ Kaasava hariduse projekti ja eesmärkide tutvustus. Vello Sats: Meil on praegu käsil mitmeid olulisi projekte. Piia Palge-Lepik jõudis oma töötamise ajal meile neli toimivat projekti kirjutada. Tema on läinud nüüd lapsehoolduspuhkusele, kuid sama töö peale on asunud uus inimene Jana Tikerpuu.  Üks neljast eelmainitud projektist on siis Erasmus+  „Kaasava hariduse võimalused spordi ja muusika näitel“. Projekt keskendub teemale, kuidas õpetada ja toetada õpilasi, kasutades spordi (aktiivne liikumine) ja muusikaga seotud tegevusi.
Näiteks saab inglise keelt läbi muusika õppida või loodusõpetuse tunnis rohkem liikumismänge teha. Hetkel on meie koolist neli õpetajat Londonis esimesel koolitusel. Projektis on üldse kokku 10 partnerit 9 erinevast riigist, nendest 5 kooli, ülejäänud on õppeasutused, kes omakorda siis õpetajaid juhendavad ja koolitavad.  Aili Kontus: Keeruliseks teeb selle projekti just see, et meil on väga palju eri riike, koolivaheajad, riiklikud pühad ja mitmed muud sellised asjad on niivõrd erinevad ning kuidagi on vaja panna nii erinevate partnerite osas ajakavad kokku sobima. Vello Sats: Projekti sihtgrupp on 11-13 aastased õpilased, tugispetsialistid, huvilised õpetajad, 5-7 kl klassijuhatajad. Sihtgrupis peab olema võrdselt nii tavaõpilasi kui ka erivajadusega lapsi. Viimane osa tähendab nii andekaid kui ka õpiraskustega õpilasi. 10 õpilasega on kaasas kaks täiskasvanut ja majutused toimuvad hostelites. Huvi selle projekti vastu oli väga suur ja kõik soovijad kahjuks osaleda ei saanudki. Esimene õpilasreis toimub 30.märtsist 5.aprillini Slovakiasse Turanysse.   Anu Kirsman: Kas ka õpetajate hulgas oli soovijaid rohkem kui pakutud kohti? Vello Sats: Jah, tegelikult küll. 15.-21. mai tullakse omakorda meie juurde, 53 inimest (40 õpilast, 8 õpetajat ja 5 koolitajat) tuleb siis ära võõrustada. Meie teemadeks on sport ja rahvustoidud. Heigo Vija: Järgmisel hoolekogu koosolekul oleks tore teie ideid näha, ehk saab ka hoolekogu kuidagi abiks olla. 

1. Kuusalu keskkooli põhimääruse muudatuste kooskõlastamine. Vello Sats: Muudatust on vaja teha paragrahv 6 (struktuur) punktides 2 ja 3, kus juttu erivajadusega laste rühmadest, nüüd lisame sinna ka sõna „klassid“. Punkti 3 lisame „tugikeskus“  ja spordihoone asemel sõna „spordikeskus“. Otsustati ühehäälselt, et muudatused võib vastu võtta. 

2. Kuusalu valla koolide hoolekogude koosolek-kohtumine vallavanemaga, abivallavanemaga ja haridusspetsialistiga. Heigo Vija: Valla koolide hoolekogude seminari osas on heakskiitva hinnangu andnud nii Kolga kui ka Vihasoo koolide hoolekogude esindajad. Loksa Gümnaasiumi esindajalt ei ole ma veel vastust saanud, sest sain alles hiljuti tema kontaktid ning kirjutasin talle paari päeva eest.  Vallavalitsuse esindajatega Urmas Kirtsi, Aare Etsi ja Anu Kirsmaniga rääkisime järgmistest küsimustest: Milline on Kuusalu valla haridus tulevikus? Mida praegusest haridusest arvatakse? Kuidas me omalt poolt saame aidata, et riigigümnaasium 2018.aastal kindlasti Kuusalu valda tuleks? Mis saab siis, kui tegemist on stsenaariumiga B ja riigigümnaasiumi ei tule? Vallavanem andis viimase punkti juures suusõnalise lubaduse, et sel juhul saab Kuusalu Keskkool enda juurde moodulkoolimaja. Vallavanem andis ka lubaduse, et ühise seminari ajaks proovivad nad kohale kutsuda ka haridusministri. Anu Kirsman: Nüüdseks on teada, et minister tulemas ei ole, kuid me jätkame Haridusministeeriumi inimeste kutsumist veidi madalamal tasemel. Heigo Vija: Seminaril ootame ettekandeid nii valla kui ka Loksa linna juhtidelt, samas ka koolide juhtidelt. Praegu oleme nii kaugel, et Kolga Keskkooli direktor pakkus seminari asukohaks Kolga Keskkooli, sest see on kõigile tulijaile sobivaks keskpunktiks. Vello Sats: See on väga hea mõte. Anu Kirsman: Olen samuti poolt. Heigo Vija: Vald lubas ka rahalist toetust ning toimumise kuupäevaks on praegu välja pakutud 9.aprill. Osavõtt oleks kõikidele vaba. Iga kool peaks oma olukorda kindlasti ka tutvustama. Vello Sats: Kindlasti peaks, sest inimesed ei pruugi teiste koolide olukordadest midagi teada. Ka eelnev teavitustöö peaks korralikult tehtud olema. Heigo Vija: Teavitustööd saab teha väga mitmel moel ja ma usun, et info jõuab kõigi huviliste inimesteni. Anu Kirsman: Tutvustasin põgusalt meie ideed ka hariduskomisjonis. Mõte tundus kõigile huvitav. Heigo Vija: Huvitav oleks inimeste käest tagasisidet saada, et mis põhjustel käivad kaugemalt tulevad lapsed Kuusallu, mitte oma kodulähedasse kooli. Vello Sats: Samas on soovitud isegi Kehra poolt, et lapsed võiksid otsese bussiühenduse korral meie kooli käia. Kaisa Kajo: Kehras on väga hea rongiühendus ka Tallinnaga, ma kahtlen selles, et väga paljud siia tuleks. Aili Kontus: Samas Kehrast siiapoole jäävatest asulatest käivad ka praegu päris paljud lapsed meie kooli. Viljar Moorits: Lapsevanemad suhtuvad asjasse pragmaatiliselt. Nad tahavad oma lastele parimat ning valivad selle kooli, mis tundub neile kõige paremate võimalustega. Anu Kirsman: Praegu loodame siiski, et riigigümnaasium on tulemas. Heigo Vija: Mina ootan ära Loksa inimeste vastuse ja annan teile siis teada, mis edasi saab.
5. Kohapeal tõstatavad küsimused: Heigo Vija: Minuga võttis ühendust Peeter Kivimägi, kes soovib teha Kuusalu Keskkoolis ajalooteemalise seminari. Kindlasti soovib ta rääkida näiteks soomepoistest ja panna kooli saalis üles põneva ajaloonäituse. Seminar võiks toimuda juba lähiajal ehk selle kooliaasta jooksul. Vello Sats: Väga huvitav idee. Pakuks toimumise ajaks välja jüripäeva. Heigo Vija: Suurepärane kuupäev. Tore oleks seminari juurde teha ka üks korralik teemakohane mälumäng. Vello Sats: Tore mõte, hakkame toimetama. Meil on vallas ju ka teisi tugevaid ajaloolasi – ehk saab neidki kaasata. Anu Kirsman: Meie kooli õpilased käisid ju ka Kuusalu valla ettevõtluspäeval? Vello Sats: Jaa. Ettekanded olid kohalikelt ettevõtjatelt ja praktilise poole pealt olid õpilased kodutööd teinud ja rühmatööna valmisid siis esitlused sellest, kuidas meie vallas ettevõtlust arendada. Noortel on ideid palju ja mõned aktiivsemad nende hulgast on ettevõtluse osas juba ka kätt proovinud. Kuusalu, Kolga ja Loksa koolinoored osalevad valla ettevõtluspäeval kõik koos ja toimumiskoht liigub rotatsioonikorras. Esimesel aastal oli see Kuusalus, nüüd Kolgas ja järgmisel korral siis Loksa Gümnaasiumis. 
6. Kuusalu keskkooli tutvustamine hoolekogu liikmetele – Hoolekogu liikmed nägid nii meie pisikest sööklat kui ka ruumipuudusega garderoobe. Külastati õpilaskodu, vaadati eelmisel sügisel koridoridesse tekkinud puhkenurki ja astuti sisse mitmetesse klassiruumidesse. Tõdeti üksmeelselt, et mõned klassiruumid vastavad tervisekaitse nõuetele, teised ei vasta aga üldse. 



Järgmine koosolek toimub  17. märtsil kell 18.00 Kuusalu Keskkooli lugemissaalis. 

